ประกาศคณะกรรมการกำกับกิจการพลังงาน เรื่อง หลักเกณฑ์การกำกับดูแลผู้บริหารระบบส่งและศูนย์ควบคุมการส่งก๊าซธรรมชาติ พ.ศ. 2563
ประกาศคณะกรรมการกำกับกิจการพลังงาน
เรื่อง หลักเกณฑ์การกำกับดูแลผู้บริหารระบบส่งและศูนย์ควบคุมการส่งก๊าซธรรมชาติ
พ.ศ. ๒๕๖๓
 

โดยที่เป็นการสมควรกำหนดหลักเกณฑ์การกำกับดูแลผู้บริหารระบบส่งและศูนย์ควบคุมการส่งก๊าซธรรมชาติ (Transmission System Operator Regulatory Framework) ส่งเสริมให้มีการแข่งขันในกิจการก๊าซธรรมชาติ
และเพิ่มประสิทธิภาพในการจัดหาพลังงาน รวมถึงเปิดให้บุคคลที่สามสามารถใช้บริการระบบท่อส่งก๊าซธรรมชาติ
ตามมติคณะกรรมการนโยบายพลังงานแห่งชาติ ในการประชุมครั้งที่ ๓/๒๕๖๐ (ครั้งที่ ๑๓) เมื่อวันที่
๓๑ กรกฎาคม ๒๕๖๐

อาศัยอำนาจตามความในมาตรา ๑๑ (๑) มาตรา ๕๐
มาตรา ๕๑ มาตรา ๗๙ มาตรา ๘๐ มาตรา ๘๑ มาตรา ๘๗ และมาตรา ๘๙ แห่งพระราชบัญญัติการประกอบกิจการพลังงาน
พ.ศ. ๒๕๕๐ ประกอบกับมติคณะกรรมการกำกับกิจการพลังงาน ในการประชุมครั้งที่ ๓๖/๒๕๖๓ (ครั้งที่
๖๗๙) เมื่อวันที่ ๕ มิถุนายน ๒๕๖๓ คณะกรรมการกำกับกิจการพลังงานออกประกาศไว้ ดังต่อไปนี้

ข้อ ๑ ประกาศนี้เรียกว่า ประกาศคณะกรรมการกำกับกิจการพลังงาน
เรื่อง หลักเกณฑ์การกำกับดูแลผู้บริหารระบบส่งและศูนย์ควบคุมการส่งก๊าซธรรมชาติ พ.ศ.
๒๕๖๓

ข้อ ๒[๑] ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ในประกาศนี้
ผู้บริหารระบบส่งและศูนย์ควบคุมการส่งก๊าซธรรมชาติ
หมายความว่า ผู้รับใบอนุญาตขนส่งก๊าซธรรมชาติทางท่อผ่านระบบส่งก๊าซธรรมชาติ ซึ่งทำหน้าที่ควบคุมการส่งก๊าซธรรมชาติทางท่อผ่านระบบส่งก๊าซธรรมชาติ
(Transmission System Operator, TSO)
ผู้ประกอบกิจการก๊าซธรรมชาติ หมายความว่า
ผู้ประกอบกิจการขนส่งก๊าซธรรมชาติทางท่อผ่านระบบส่งก๊าซธรรมชาติ กิจการเก็บรักษาและแปรสภาพก๊าซธรรมชาติจากของเหลวเป็นก๊าซ
กิจการจัดหาและค้าส่งก๊าซธรรมชาติ หรือกิจการค้าปลีกก๊าซธรรมชาติผ่านระบบจำหน่ายก๊าซธรรมชาติ
แต่ไม่รวมถึงการประกอบกิจการก๊าซธรรมชาติในภาคขนส่ง
ผู้เชื่อมต่อ หมายความว่า ผู้ประกอบกิจการก๊าซธรรมชาติหรือผู้ประกอบกิจการก๊าซธรรมชาติในภาคขนส่ง
หรือผู้ประกอบกิจการผลิตไฟฟ้า ที่มีความประสงค์ที่จะเชื่อมต่อทางกายภาพกับระบบส่งก๊าซธรรมชาติ
แต่ไม่รวมผู้ใช้ก๊าซธรรมชาติสำหรับยานยนต์รายบุคคล
ผู้ใช้บริการ หมายความว่า ผู้รับใบอนุญาตประกอบกิจการจัดหาและค้าส่งก๊าซธรรมชาติที่ได้รับการจัดสรรความสามารถในการให้บริการ
(Shipper)
บุคคลที่สาม หมายความว่า บุคคลที่ขอใช้หรือเชื่อมต่อระบบส่งก๊าซธรรมชาติ
(Third Party) โดยไม่รวมถึงผู้บริหารระบบส่งและศูนย์ควบคุมการส่งก๊าซธรรมชาติ
ผู้ใช้ก๊าซธรรมชาติ
หมายความว่า บุคคลหรือนิติบุคคลที่ได้ลงนามในสัญญาซื้อขายก๊าซธรรมชาติกับผู้ใช้บริการเพื่อซื้อ หรือใช้ก๊าซธรรมชาติที่ผู้ใช้บริการจ่ายออกจากระบบส่งก๊าซบนบกที่จุดจ่ายออก
ก๊าซเชื้อเพลิง
หมายความว่า ก๊าซธรรมชาติที่ใช้เพื่อเป็นเชื้อเพลิงสำหรับระบบส่งก๊าซธรรมชาติ (Fuel Gas)
การเลือกปฏิบัติอย่างไม่เป็นธรรม
หมายความว่า การจำแนก การกีดกัน การจำกัด
หรือการเลือก หรือการปฏิบัติต่อสิ่งที่มีสาระสำคัญเดียวกันอย่างแตกต่างกัน
โดยปราศจากเหตุผลอันชอบธรรมในทางธุรกิจ การตลาด เศรษฐศาสตร์ หรือกฎหมายซึ่งมีผลให้เกิดการผูกขาด
ลดหรือจำกัดการแข่งขัน หรือสร้างความได้เปรียบในการแข่งขันกิจการก๊าซธรรมชาติให้แก่ผู้ประกอบกิจการรายใดรายหนึ่งอย่างมีนัยสำคัญ
ความสามารถในการให้บริการ หมายความว่า ศักยภาพของระบบส่งก๊าซธรรมชาติในการให้บริการ ซึ่งระบุเป็นปริมาณก๊าซธรรมชาติสูงสุด
ณ ช่วงเวลาใดเวลานึ่ง
การจองความสามารถในการให้บริการ
หมายความว่า การจองความสามารถในการให้บริการของระบบส่งก๊าซธรรมชาติเพื่อการส่งก๊าซธรรมชาติของผู้ใช้บริการ
(Capacity Booking)
ค่าบริการ หมายความว่า
อัตราค่าบริการ ค่าธรรมเนียม หรือจำนวนเงินที่เกี่ยวข้องกับการให้บริการของระบบส่งและศูนย์ควบคุมก๊าซธรรมชาติ
ค่าปรับในการไม่รักษาสมดุล
หมายความว่า ค่าปรับที่ผู้บริหารระบบส่งและศูนย์ควบคุมการส่งก๊าซธรรมชาติ เรียกเก็บจากผู้ใช้บริการที่ไม่สามารถรักษาสมดุลระหว่างการนำก๊าซธรรมชาติของตนที่ส่งเข้าและนำออกจากระบบส่งก๊าซธรรมชาติ
(Imbalance Penalty Charge)
ค่าปรับการใช้ความสามารถในการให้บริการเกินกำหนด
หมายความว่า ค่าปรับที่ผู้บริหารระบบส่งและศูนย์ควบคุมการส่งก๊าซธรรมชาติ
เรียกเก็บจากผู้ใช้บริการที่ใช้เกินสิทธิการใช้ความสามารถในการให้บริการเกินกว่าที่ได้ทำสัญญาไว้
(Capacity Overuse Penalty Charge)
ค่าปรับความเสียหายของระบบ
หมายความว่า ค่าความเสียหายที่ผู้บริหารระบบส่งและศูนย์ควบคุมการส่งก๊าซธรรมชาติ เรียกเก็บจากผู้ใช้บริการหรือผู้เชื่อมต่อ
ที่ทำให้เกิดความเสียหายต่อระบบส่งก๊าซธรรมชาติ
(Damage Penalty Charge)
การเสียสิทธิความสามารถในการให้บริการ
หมายความว่า การที่ผู้ใช้บริการเสียสิทธิการใช้ความสามารถในการให้บริการส่วนที่ผู้ใช้บริการได้รับการจัดสรร
(Use-It-Or-Lose-It) เนื่องจากผู้ใช้บริการไม่ได้ใช้ภายในระยะเวลาที่ผู้บริหารระบบส่งและศูนย์ควบคุมการส่งก๊าซธรรมชาติกำหนด
Instructed Flows หมายความว่า คำสั่งเปลี่ยนแปลงปริมาณก๊าซธรรมชาติที่ส่งเข้าหรือจ่ายออกจากระบบส่งก๊าซธรรมชาติหรือสถานีแอลเอ็นจี
โดยผู้บริหารระบบส่งและศูนย์ควบคุมการส่งก๊าซธรรมชาติ
เพื่อให้ปริมาณก๊าซธรรมชาติที่ส่งเข้าหรือจ่ายออกทั้งหมดสมดุลกัน
Grandfathered หมายความว่า สิทธิที่ผู้ใช้บริการมีอยู่เดิม ตามประกาศคณะกรรมการกำกับกิจการพลังงาน
เรื่อง ข้อบังคับว่าด้วยการจัดทำข้อกำหนดเกี่ยวกับการเปิดให้ใช้หรือเชื่อมต่อระบบส่งก๊าซธรรมชาติและสถานีแอลเอ็นจีแก่บุคคลที่สาม
พ.ศ. ๒๕๕๗ และฉบับที่ ๒ พ.ศ. ๒๕๕๘ และก่อนข้อกำหนดเกี่ยวกับการเปิดให้ใช้หรือเชื่อมต่อระบบส่งก๊าซธรรมชาติบนบกแก่บุคคลที่สามของบริษัท
ปตท. จำกัด (มหาชน) ลงวันที่ ๓๐ มีนาคม ๒๕๕๘ มีผลใช้บังคับ
TSO Code
หมายความว่า ข้อกำหนดเกี่ยวกับการบริหารระบบส่งและศูนย์ควบคุมการส่งก๊าซธรรมชาติ (Transmission System Operator Code) ซึ่งประกอบด้วย แนวปฏิบัติทางธุรกิจสำหรับหน่วยงานที่ทำหน้าที่เป็นผู้บริหารระบบส่งและศูนย์ควบคุมการส่งก๊าซธรรมชาติ
(Code of Conduct) ข้อกำหนดการใช้บริการระบบส่งก๊าซธรรมชาติ
(Transmission Code) ข้อกำหนดการเชื่อมต่อระบบส่งก๊าซธรรมชาติ (Connection Code) และข้อกำหนดการปฏิบัติการระบบส่งก๊าซธรรมชาติ (Operations Code)
Nomination หมายความว่า การร้องขอที่ผู้ใช้บริการยื่นต่อผู้บริหารระบบส่งและศูนย์ควบคุมการส่งก๊าซธรรมชาติ
เกี่ยวกับปริมาณก๊าซธรรมชาติที่จะนำเข้าสู่ระบบส่งก๊าซธรรมชาติบนบกที่จุดส่งเข้าและนำออกที่จุดจ่ายออก
Renomination หมายความว่า การแก้ไข
การร้องขอแจ้งปริมาณก๊าซธรรมชาติที่นำเข้าสู่ระบบส่งก๊าซธรรมชาติบนบกที่จุดส่งเข้าและนำออกที่จุดจ่ายออก
Difficult Day หมายความว่า วันที่เกิดปัญหาด้านสมดุลของระบบส่งก๊าซธรรมชาติเกินกว่าค่าควบคุม หรือเกิดปัญหาด้านการปฏิบัติการใด
ๆ ที่อาจมีผลกระทบต่อผู้บริหารระบบส่งและศูนย์ควบคุมการส่งก๊าซธรรมชาติ และผู้ใช้บริการจะต้องปฏิบัติการ
ตามที่กำหนดไว้ใน TSO Code
ภาวะฉุกเฉิน หมายความว่า
เหตุการณ์ที่ส่งผลหรืออาจส่งผลให้เกิดความไม่ปลอดภัยหรือไม่มั่นคงของระบบส่งก๊าซธรรมชาติ หรือบุคคล หรือทรัพย์สินรอบข้าง
กพช. หมายความว่า คณะกรรมการนโยบายพลังงานแห่งชาติ
กกพ. หมายความว่า คณะกรรมการกำกับกิจการพลังงาน
สำนักงาน กกพ. หมายความว่า สำนักงานคณะกรรมการกำกับกิจการพลังงาน

ข้อ ๔ ให้ประธานกรรมการกำกับกิจการพลังงานเป็นผู้รักษาการตามประกาศนี้
และให้ กกพ. เป็นผู้วินิจฉัยชี้ขาดปัญหาเกี่ยวกับการปฏิบัติตามประกาศนี้

หมวด ๑
หลักเกณฑ์ วิธีการและเงื่อนไขการออกใบอนุญาต
 

ข้อ ๕ ในการออกใบอนุญาตประกอบกิจการขนส่งก๊าซธรรมชาติทางท่อผ่านระบบส่งก๊าซธรรมชาติแก่ผู้บริหารระบบส่งและศูนย์ควบคุมการส่งก๊าซธรรมชาติ
ให้ กกพ. พิจารณาตามระเบียบคณะกรรมการกำกับกิจการพลังงานว่าด้วยการขอรับใบอนุญาตและการอนุญาตการประกอบกิจการพลังงาน
ประกอบกับหลักเกณฑ์ วิธีการ และเงื่อนไขในประกาศนี้ และให้คำนึงถึงเรื่องดังต่อไปนี้ด้วย
(๑) ปกป้องผลประโยชน์ของผู้ใช้ระบบส่งก๊าซธรรมชาติและผู้ใช้พลังงาน
ทั้งทางด้านอัตราค่าบริการ ค่าปรับและคุณภาพการให้บริการ
(๒) ส่งเสริมการแข่งขันในกิจการพลังงาน
และป้องกันการใช้อำนาจในทางมิชอบในการประกอบกิจการพลังงาน
(๓) ส่งเสริมให้การบริการของระบบโครงข่ายพลังงานเป็นไปด้วยความเป็นธรรม
โปร่งใส และโดยไม่มีการเลือกปฏิบัติอย่างไม่เป็นธรรม
(๔) ส่งเสริมให้การประกอบกิจการพลังงานเป็นไปอย่างมีประสิทธิภาพและเป็นธรรมต่อผู้รับใบอนุญาตและผู้ใช้พลังงาน

หมวด ๒
สิทธิ หน้าที่และความรับผิดชอบ
ของผู้บริหารระบบส่งและศูนย์ควบคุมการส่งก๊าซธรรมชาติ ผู้ใช้บริการและผู้เชื่อมต่อ
 

ข้อ ๖ สิทธิ หน้าที่และความรับผิดชอบของผู้บริหารระบบส่งและศูนย์ควบคุมการส่งก๊าซธรรมชาติ มีดังต่อไปนี้
(๑)
สิทธิ
(ก) มีสิทธิประกอบกิจการขนส่งก๊าซธรรมชาติทางท่อผ่านระบบส่งก๊าซธรรมชาติอย่างมีประสิทธิภาพ ปลอดภัย มั่นคง และเชื่อถือได้
เป็นไปตามหลักวิชาชีพอย่างรอบคอบ
(ข) มีสิทธิบริหารจัดการเมื่อก๊าซธรรมชาติที่ส่งเข้าของผู้ใช้บริการอาจส่งผลกระทบต่อคุณภาพก๊าซธรรมชาติ
รวมถึงระงับการให้บริการเมื่อมีเหตุอันควรหรือเหตุที่ส่งผลกระทบต่อความมั่นคงหรือความปลอดภัย
(ค) มีสิทธิบริหารจัดการเมื่อผู้ใช้บริการไม่สามารถรักษาสมดุลก๊าซธรรมชาติที่ส่งเข้าและนำออกจากระบบ รวมถึงระงับการให้บริการเมื่อมีเหตุอันควรหรือเหตุที่ส่งผลกระทบต่อความมั่นคงหรือความปลอดภัย
(ง) มีสิทธิปฏิเสธการใช้หรือเชื่อมต่อระบบส่งก๊าซธรรมชาติ
หากส่งผลกระทบต่อความมั่นคงปลอดภัยต่อระบบส่งก๊าซธรรมชาติ
(จ) พิจารณาให้ผู้ใช้บริการเข้าใช้
หรือให้ผู้เชื่อมต่อทำการเชื่อมต่อกับระบบส่งก๊าซธรรมชาติ โดยจะต้องไม่ได้รับความเสียหายทางกายภาพหรือทางการเงินในการทำหน้าที่เป็นผู้บริหารระบบส่งและศูนย์ควบคุมการส่งก๊าซธรรมชาติ จากพันธะที่จะต้องเปิดให้เชื่อมต่อและใช้ระบบส่งก๊าซธรรมชาติของตน
(๒) หน้าที่และความรับผิดชอบ
(ก) มีหน้าที่รับผิดชอบการบำรุงรักษาระบบส่งก๊าซธรรมชาติและพิจารณาการเชื่อมต่อ
(ข) มีหน้าที่พัฒนาระบบโครงข่ายก๊าซธรรมชาติให้เพียงพอกับความต้องการใช้บริการ ทั้งนี้ โดยต้องคำนึงถึงปัจจัยต่าง ๆ ที่เกี่ยวข้องอย่างเหมาะสม
(ค) มีหน้าที่ควบคุมคุณภาพก๊าซธรรมชาติและจัดทำข้อกำหนดคุณภาพ
ขั้นตอน การควบคุมคุณภาพก๊าซธรรมชาติ รวมถึงมาตรฐานการให้บริการ
(ง) มีหน้าที่บริหารจัดการระบบส่งและศูนย์ควบคุมการส่งก๊าซธรรมชาติ
ในกรณีที่เกิด Difficult Day และภาวะฉุกเฉิน
(จ) มีหน้าที่จัดทำ เผยแพร่และแก้ไขปรับปรุง
TSO Code ให้สอดคล้องกับประกาศนี้
(ฉ) เรียกเก็บค่าบริการและค่าปรับ
(ช) ชำระค่าความเสียหายแก่ผู้ใช้บริการหรือผู้เชื่อมต่อ
ในกรณีที่ผู้บริหารระบบส่งและศูนย์ควบคุมการส่งก๊าซธรรมชาติเป็นฝ่ายที่ก่อให้เกิดความเสียหายนั้น
(ซ) ต้องให้บริการแก่ผู้ใช้บริการระบบโดยไม่มีการเลือกปฏิบัติอย่างไม่เป็นธรรม
(ฌ) ต้องเผยแพร่ข้อมูลแก่ผู้ที่เกี่ยวข้องเพื่อประโยชน์ในการตัดสินใจอย่างมีประสิทธิภาพ

ข้อ
๗ สิทธิ หน้าที่และความรับผิดชอบของผู้ใช้บริการ
มีดังต่อไปนี้
(๑)
สิทธิ
(ก) มีสิทธิใช้บริการระบบส่งก๊าซธรรมชาติเพื่อการส่งก๊าซธรรมชาติเข้าสู่ระบบส่งก๊าซธรรมชาติไปสู่จุดจ่ายออกจากระบบส่งก๊าซธรรมชาติ
(ข) ยื่นคำร้องขอให้ผู้บริหารระบบส่งและศูนย์ควบคุมการส่งก๊าซธรรมชาติขยายความสามารถในการให้บริการระบบส่งก๊าซธรรมชาติ
(๒)
หน้าที่และความรับผิดชอบ
(ก) มีหน้าที่รักษาสมดุลระหว่างปริมาณก๊าซธรรมชาติที่ส่งเข้าและนำออกของตนเองในแต่ละวัน
(ข) ต้องปฏิบัติตามข้อกำหนดเกี่ยวกับการบริหารระบบส่งและศูนย์ควบคุมการส่งก๊าซธรรมชาติ (TSO Code)
(ค) ต้องชำระค่าบริการและค่าปรับที่เกี่ยวข้องกับการใช้บริการของระบบส่งก๊าซธรรมชาติและความสามารถที่ได้รับการจัดสรร

ข้อ ๘ สิทธิและหน้าที่ของผู้เชื่อมต่อ มีดังต่อไปนี้
(๑) สิทธิ
(ก) เชื่อมต่อระบบส่งก๊าซธรรมชาติเพื่อส่งก๊าซธรรมชาติเข้าหรือรับก๊าซธรรมชาติจากระบบส่งก๊าซธรรมชาติ
(๒) หน้าที่
(ก) ปฏิบัติตามข้อกำหนดเกี่ยวกับการบริหารระบบส่งและศูนย์ควบคุมการส่งก๊าซธรรมชาติ
(TSO Code) ของผู้บริหารระบบส่งและศูนย์ควบคุมการส่งก๊าซธรรมชาติ
(ข) ชำระค่าบริการและค่าปรับที่เกี่ยวข้องกับการเชื่อมต่อระบบส่งก๊าซธรรมชาติ

หมวด ๓
แนวปฏิบัติทางธุรกิจ
สำหรับหน่วยงานที่ทำหน้าที่เป็นผู้บริหารระบบส่งและศูนย์ควบคุมการส่งก๊าซธรรมชาติ
 

ข้อ ๙ ผู้บริหารระบบส่งและศูนย์ควบคุมการส่งก๊าซธรรมชาติต้องจัดทำแนวปฏิบัติทางธุรกิจสำหรับหน่วยงานที่ทำหน้าที่เป็นผู้บริหารระบบส่งและศูนย์ควบคุมการส่งก๊าซธรรมชาติ
(Code of Conduct) โดยอย่างน้อยจะต้องประกอบด้วยเนื้อหา ดังต่อไปนี้
(๑) ต้องมีแนวทางบริหารจัดการเพื่อให้เกิดความเท่าเทียมกันในการให้บริการ
(๒) จัดให้มีมาตรการป้องกันการรั่วไหลของข้อมูล
(Ring Fence) ระหว่างกิจการระบบส่งและศูนย์ควบคุมการส่งก๊าซธรรมชาติ และกิจการจัดหาและค้าส่งก๊าซธรรมชาติในด้านข้อมูลของผู้ใช้บริการ
(๓) ต้องมีระบบการตรวจสอบภายในและภายนอกที่ไม่เป็นอุปสรรคต่อการส่งเสริมการแข่งขันในกิจการก๊าซธรรมชาติ
(๔) ต้องให้บริการตามมาตรฐานคุณภาพการให้บริการที่
กกพ. กำหนด เพื่อให้ผู้ใช้บริการทุกรายได้รับบริการจากผู้บริหารระบบส่งและศูนย์ควบคุมการส่งก๊าซธรรมชาติอย่างเท่าเทียมกันโดยไม่มีการเลือกปฏิบัติอย่างไม่เป็นธรรม
(๕) ต้องมีมาตรการและกลไกที่มีประสิทธิภาพเพื่อป้องกันและขจัดผลประโยชน์ทับซ้อน
(๖) ต้องมีแนวทางการเผยแพร่ข้อมูลที่จำเป็นต่อผู้ใช้บริการโดยไม่มีการเลือกปฏิบัติอย่างไม่เป็นธรรมและไม่ก่อให้เกิดความได้เปรียบหรือเสียเปรียบในการแข่งขันกับผู้ใช้บริการรายอื่น
(๗) กำหนดบทบาทหน้าที่และภารกิจของผู้บริหารระบบส่งและศูนย์ควบคุมการส่งก๊าซธรรมชาติ
ในส่วนที่เป็นเจ้าของระบบส่งก๊าซธรรมชาติ (Transmission Owner, TO) และส่วนที่ทำหน้าที่ควบคุมการส่งก๊าซธรรมชาติทางท่อผ่านระบบส่งก๊าซธรรมชาติ
(System Operator, SO) รวมถึง ให้รายงานการบัญชีและการเงินตามหลักเกณฑ์ที่ กกพ. ประกาศกำหนด

หมวด ๔
ข้อกำหนดการใช้บริการระบบส่งก๊าซธรรมชาติ
 

ข้อ ๑๐ ผู้บริหารระบบส่งและศูนย์ควบคุมการส่งก๊าซธรรมชาติต้องจัดทำข้อกำหนดการใช้บริการระบบส่งก๊าซธรรมชาติ (Transmission Code) สำหรับหน่วยงานทำหน้าที่เป็นผู้บริหารระบบส่งและศูนย์ควบคุมการส่งก๊าซธรรมชาติ
โดยอย่างน้อยจะต้องประกอบด้วยเนื้อหา ดังต่อไปนี้
(๑) ขอบเขตของข้อกำหนดการใช้บริการระบบส่งก๊าซธรรมชาติ
(Transmission Code)
(๒) หน้าที่ของผู้บริหารระบบส่งและศูนย์ควบคุมการส่งก๊าซธรรมชาติและผู้ใช้บริการ
(๓) หลักเกณฑ์ วิธีการ
และเงื่อนไขการยื่นคำขอใช้บริการระบบส่งก๊าซธรรมชาติ ซึ่งต้องประกอบไปด้วย
(ก) หลักเกณฑ์คุณสมบัติของผู้ใช้บริการ
(ข) ข้อกำหนดทางด้านการเงิน หลักทรัพย์ การค้ำประกันและประกันภัยของผู้ใช้บริการ
(ค) เอกสารประกอบการยื่นคำขอใช้บริการระบบส่งก๊าซธรรมชาติ
(ง) ขั้นตอนการยื่นคำขอใช้บริการระบบส่งก๊าซธรรมชาติ
(จ) การพิจารณาอนุญาตการใช้บริการระบบส่งก๊าซธรรมชาติ
(ฉ) ระยะเวลาในการพิจารณาอนุญาตการใช้บริการระบบส่งก๊าซธรรมชาติ
(๔) การจัดสรรความสามารถในการให้บริการ
(ก) กำหนดจุดส่งเข้าและจุดจ่ายออกก๊าซธรรมชาติ
เพื่อประโยชน์ในการจัดสรรความสามารถในการให้บริการ
(ข) ระบุความสามารถในการให้บริการทั้งที่ได้รับการจัดสรรแล้ว
และที่ยังไม่ได้จัดสรร
(ค) จัดสรรความสามารถและการกำหนดระยะเวลาของสัญญาการใช้ความสามารถในการให้บริการ
(ง) ประกาศความสามารถการให้บริการที่ได้รับการจัดสรรแล้วและที่ยังเหลืออยู่ตามประเภทการให้บริการ
(จ) รับคำขอใช้ความสามารถในการให้บริการที่ยังเหลืออยู่ให้กับผู้ใช้บริการ
(๕) การบริหารจัดการความแออัดของความสามารถในการให้บริการ
(ก) การคืนสิทธิความสามารถให้กับผู้บริหารระบบส่งและศูนย์ควบคุมการส่งก๊าซธรรมชาติเพื่อนำไปจัดสรรใหม่
(ข) การซื้อขายสิทธิความสามารถระหว่างผู้ใช้บริการด้วยกัน
(ค) การเสียสิทธิความสามารถในการให้บริการ
(Use-It-Or-Lose-It) ในกรณีที่ผู้ใช้บริการไม่ได้ใช้ความสามารถที่ได้รับการจัดสรรจากผู้บริหารระบบส่งและศูนย์ควบคุมการส่งก๊าซธรรมชาติ
ติดต่อกันไม่น้อยกว่า ๑๒ เดือน โดยสัดส่วนระหว่างความสามารถที่ใช้จริงและความสามารถที่ได้รับการจัดสรรไม่เป็นไปตามที่ กกพ. กำหนด
ผู้บริหารระบบส่งและศูนย์ควบคุมการส่งก๊าซธรรมชาติสามารถนำสิทธิความสามารถที่เสียไปนั้นมาจัดสรรใหม่ได้
(๖)
ข้อกำหนดด้านเทคนิค
(ก)
การกำหนดคุณสมบัติของก๊าซธรรมชาติ
(ข) การกำหนดมาตรฐานสำหรับการใช้บริการระบบส่งก๊าซธรรมชาติอื่นที่เกี่ยวข้อง
(๗) ค่าบริการและค่าปรับตามหลักเกณฑ์ที่ กกพ.
กำหนด
(๘) ผู้ใช้บริการที่ใช้เกินสิทธิการใช้ความสามารถในการให้บริการเกินกว่าที่ได้ทำสัญญาไว้
ต้องเสียค่าปรับการใช้ความสามารถในการให้บริการเกินกำหนด
(๙) ผู้ใช้บริการที่ทำให้เกิดความเสียหายต่อระบบส่งก๊าซธรรมชาติ
ต้องเสียค่าปรับความเสียหายของระบบ ซึ่งเป็นค่าความเสียหายระบบส่งก๊าซธรรมชาติ

หมวด ๕
ข้อกำหนดการเชื่อมต่อระบบส่งก๊าซธรรมชาติ
 

ข้อ ๑๑ ผู้บริหารระบบส่งและศูนย์ควบคุมการส่งก๊าซธรรมชาติต้องจัดทำข้อกำหนดการเชื่อมต่อระบบส่งก๊าซธรรมชาติ (Connection Code) สำหรับหน่วยงานซึ่งทำหน้าที่เป็นผู้บริหารระบบส่งและศูนย์ควบคุมการส่งก๊าซธรรมชาติ
อย่างน้อยจะต้องประกอบด้วยเนื้อหา ดังต่อไปนี้
(๑) หน้าที่ของผู้บริหารระบบส่งและศูนย์ควบคุมการส่งก๊าซธรรมชาติและผู้เชื่อมต่อ
(๒) กระบวนการและขั้นตอนยื่นคำขอเชื่อมต่อระบบส่งก๊าซธรรมชาติ
(ก)
หลักเกณฑ์คุณสมบัติของผู้เชื่อมต่อ
(ข) ข้อกำหนดทางด้านการเงิน
หลักทรัพย์ การค้ำประกัน และประกันภัยของผู้เชื่อมต่อ
(ค) เอกสารประกอบการยื่นคำขอเชื่อมต่อ
(ง) ผู้รับผิดชอบและขั้นตอนการยื่นคำขอเชื่อมต่อระบบส่งก๊าซธรรมชาติ
(จ) ขั้นตอนการพิจารณาอนุญาตการเชื่อมต่อ
(ฉ) ระยะเวลาในการพิจารณาอนุญาตการขอเชื่อมต่อระบบส่งก๊าซธรรมชาติ
(๓) การวางแผนทางการเงิน
(ก) แหล่งเงินทุนสำหรับสินทรัพย์เพื่อการเชื่อมต่อ
(ข) การถือครองสินทรัพย์เพื่อการเชื่อมต่อ
(ค) ค่าบริการต่าง ๆ สำหรับสินทรัพย์เพื่อการเชื่อมต่อ
(๔) ข้อกำหนดด้านเทคนิคและมาตรฐาน
(๕) ค่าบริการและค่าปรับตามหลักเกณฑ์ที่ กกพ.
กำหนด
(๖) การโอนสิทธิการเชื่อมต่อระหว่างผู้เชื่อมต่อ
(ก) ผู้เชื่อมต่อสามารถโอนสิทธิในสัญญาการเชื่อมต่อและสัญญาอุปกรณ์ไปยังผู้เชื่อมต่ออีกราย ในลักษณะทวิภาคี (Bilateral) และต้องได้รับความยินยอมจากผู้บริหารระบบส่งและศูนย์ควบคุมการส่งก๊าซธรรมชาติ
โดยผู้โอนต้องมีอำนาจควบคุมเกี่ยวกับการแต่งตั้ง และถอดถอนกรรมการของผู้รับโอนซึ่งมีอำนาจจัดการทั้งหมดหรือโดยส่วนใหญ่
หรือเป็นหุ้นส่วนหรือเป็นผู้ถือหุ้นในบริษัทผู้รับโอน เกินกว่าร้อยละ ๒๕ ของหุ้นที่ออกชำระแล้ว
ทั้งนี้ ผู้โอนจะต้องแจ้งให้ผู้บริหารระบบส่งและศูนย์ควบคุมการส่งก๊าซธรรมชาติพิจารณาล่วงหน้าถึงการเปลี่ยนแปลงสิทธิในสัญญาเชื่อมต่อและสัญญาอุปกรณ์
(ข) การโอนสิทธิในสัญญาเชื่อมต่อระหว่างผู้เชื่อมต่อและสัญญาอุปกรณ์
ไม่ถือว่าเป็นการทำให้ความรับผิดชอบตามข้อผูกพันสัญญาของผู้โอนลดลงหรือหมดไป
ซึ่งรวมถึงการชำระค่าบริการและค่าปรับที่เกี่ยวกับการเชื่อมต่อ หากผู้รับโอนไม่สามารถชำระได้

หมวด ๖
ข้อกำหนดการปฏิบัติการระบบส่งก๊าซธรรมชาติ
 

ข้อ ๑๒ การจัดทำข้อกำหนดการปฏิบัติการระบบส่งก๊าซธรรมชาติ
(Operations Code) สำหรับหน่วยงานซึ่งทำหน้าที่เป็นผู้บริหารระบบส่งและศูนย์ควบคุมการส่งก๊าซธรรมชาติ
อย่างน้อยจะต้องประกอบด้วยเนื้อหา ดังต่อไปนี้
(๑) สิทธิและหน้าที่ของผู้บริหารระบบส่งและศูนย์ควบคุมการส่งก๊าซธรรมชาติและผู้ใช้บริการ
(ก) ผู้บริหารระบบส่งและศูนย์ควบคุมการส่งก๊าซธรรมชาติมีหน้าที่รักษาความสมดุลและความปลอดภัยของระบบส่งก๊าซธรรมชาติ
(ข) ผู้บริหารระบบส่งและศูนย์ควบคุมการส่งก๊าซธรรมชาติมีสิทธิบริหารจัดการเมื่อผู้ใช้บริการไม่สามารถรักษาสมดุลก๊าซธรรมชาติที่ส่งเข้าและนำออกจากระบบ
รวมถึงระงับการให้บริการเมื่อมีเหตุอันควร หรือเหตุที่ส่งผลกระทบต่อความมั่นคงหรือความปลอดภัย
(ค) ผู้บริหารระบบส่งและศูนย์ควบคุมการส่งก๊าซธรรมชาติเป็นเจ้าของก๊าซธรรมชาติค้างในท่อขั้นต่ำ
(Deadstock Linepack) และมีหน้าที่ในการบริหารจัดการก๊าซธรรมชาติค้างในท่อของผู้ใช้บริการ และมีหน้าที่บริหารจัดการระบบส่งและศูนย์ควบคุมการส่งก๊าซธรรมชาติ
ในกรณีเกิด Difficult Day และภาวะฉุกเฉิน
(ง) ผู้บริหารระบบส่งและศูนย์ควบคุมการส่งก๊าซธรรมชาติเป็นผู้รับผิดชอบค่าใช้จ่ายในส่วนของก๊าซเชื้อเพลิง
(Fuel Gas) และค่าไฟฟ้าของสถานีปรับแรงดัน (Compressor Station) ซึ่งสามารถนำมาคิดเป็นค่าใช้จ่ายการดำเนินการของผู้บริหารระบบส่งและศูนย์ควบคุมการส่งก๊าซธรรมชาติและต้องรายงานค่าใช้จ่ายที่เกิดขึ้นให้ กกพ. เป็นประจำทุกปี
(จ) ผู้บริหารระบบส่งและศูนย์ควบคุมการส่งก๊าซธรรมชาติเป็นผู้รับผิดชอบการบริหารจัดการปริมาณก๊าซธรรมชาติที่หายไปในการขนส่งก๊าซธรรมชาติ
(Shrinkage Gas) ที่เกิดขึ้นในระบบตามที่ กกพ. อนุมัติ และสามารถนำมาคิดเป็นค่าใช้จ่ายการดำเนินการของผู้บริหารระบบส่งและศูนย์ควบคุมการส่งก๊าซธรรมชาติ
(ฉ) ผู้บริหารระบบส่งและศูนย์ควบคุมการส่งก๊าซธรรมชาติและผู้ใช้บริการมีหน้าที่ในการวางแผนซ่อมบำรุงรักษาร่วมกัน เพื่อให้ระบบส่งก๊าซธรรมชาติสามารถดำเนินการได้อย่างต่อเนื่องและมีประสิทธิภาพ
(ซ) ผู้บริหารระบบส่งและศูนย์ควบคุมการส่งก๊าซธรรมชาติมีหน้าที่จัดทำขั้นตอนการแจ้งปริมาณก๊าซธรรมชาติ
และช่วงเวลาที่ต้องการใช้ความสามารถในการให้บริการ (Nomination) การแก้ไขการร้องขอแจ้งปริมาณก๊าซธรรมชาติ
(Renomination) และการจัดลำดับความสำคัญ เพื่อให้เกิดความโปร่งใสในการปฏิบัติงาน
และเกิดความเท่าเทียมกันโดยไม่มีการเลือกปฏิบัติอย่างไม่เป็นธรรม
(๒)
การรักษาความสมดุลของระบบส่งก๊าซธรรมชาติ (System Balancing)
(ก) ผู้บริหารระบบส่งและศูนย์ควบคุมการส่งก๊าซธรรมชาติมีหน้าที่ในการรักษาสมดุลของระบบส่งก๊าซธรรมชาติ
(ข) ผู้ใช้บริการมีหน้าที่รักษาสมดุลระหว่างก๊าซธรรมชาติที่ส่งเข้าและนำออกจากระบบของตน
(ค) ผู้ใช้บริการที่ก่อให้เกิดความไม่สมดุล
และทำให้ผู้บริหารระบบส่งและศูนย์ควบคุมการส่งก๊าซธรรมชาติจำเป็นต้องเข้ามาดำเนินการปรับสมดุลจะต้องเสียค่าปรับในการไม่รักษาสมดุลและค่าบริการรักษาสมดุลซึ่งเป็นค่าใช้จ่ายที่ผู้บริหารระบบส่งและศูนย์ควบคุมการส่งก๊าซธรรมชาติใช้ในการดำเนินการเพื่อรักษาสมดุลของระบบ
โดยผู้บริหารระบบส่งและศูนย์ควบคุมการส่งก๊าซธรรมชาติต้องดำเนินการออกเป็นใบแจ้งหนี้ที่มีรายละเอียดครบถ้วน
(ง) ผู้บริหารระบบส่งและศูนย์ควบคุมการส่งก๊าซธรรมชาติสามารถซื้อหรือขายก๊าซ โดยมิใช่เป็นการแสวงหากำไรหรือรายได้ เพื่อรักษาสมดุลของระบบ
และต้องจัดทำรายงานการทำกิจกรรมการรักษาสมดุลรายงานต่อ กกพ. เป็นรายไตรมาสและรายปี
(จ) ผู้บริหารระบบส่งและศูนย์ควบคุมการส่งก๊าซธรรมชาติเป็นผู้กำหนดขอบเขตควบคุมความไม่สมดุล (Operational Imbalance Flexibility) ของปริมาณก๊าซธรรมชาติที่ส่งเข้าและนำออกจากระบบส่งก๊าซธรรมชาติ
เพื่อเลือกใช้เครื่องมือในการบริหารจัดการสมดุลที่เหมาะสมกับสถานการณ์ที่เกิดขึ้นได้
(ช) ผู้บริหารระบบส่งและศูนย์ควบคุมการส่งก๊าซธรรมชาติรายงานความไม่สมดุลของปริมาณก๊าซธรรมชาติของผู้ใช้บริการแต่ละราย
ณ สิ้นวันก๊าซ (Gas day)
(ซ) อัตราค่าปรับในการไม่รักษาสมดุลและค่าบริการรักษาสมดุลของระบบส่งก๊าซธรรมชาติต้องได้รับความเห็นชอบจาก
กกพ.
(๓) การตรวจวัด การออกใบแจ้งหนี้และการชำระเงิน
(ก) ผู้บริหารระบบส่งและศูนย์ควบคุมการส่งก๊าซธรรมชาติมีหน้าที่ตรวจวัดปริมาณและคุณภาพก๊าซธรรมชาติ
(ข) ผู้บริหารระบบส่งและศูนย์ควบคุมการส่งก๊าซธรรมชาติต้องออกใบแจ้งหนี้ค่าบริการและค่าปรับที่ระบุรายละเอียดอย่างครบถ้วน
(ค) ผู้ใช้บริการมีหน้าที่ชำระค่าบริการและค่าปรับตามกำหนดเวลาที่ระบุในใบแจ้งหนี้

หมวด ๗
การจัดสรรความสามารถในการให้บริการ
 

ข้อ ๑๓ ในการจัดทำข้อกำหนดการใช้บริการระบบส่งก๊าซธรรมชาติ
(Transmission Code) ผู้บริหารระบบส่งและศูนย์ควบคุมการส่งก๊าซธรรมชาติจะต้องระบุข้อกำหนดที่เกี่ยวกับการจัดสรรและการใช้บริการส่งก๊าซธรรมชาติไม่น้อยกว่าตามที่กำหนดไว้ในหมวดนี้

ข้อ ๑๔ ผู้บริหารระบบส่งและศูนย์ควบคุมการส่งก๊าซธรรมชาติจะต้องคำนวณความสามารถในการให้บริการและส่วนที่ยังไม่ได้จัดสรรเป็นระยะ
ๆ อย่างสม่ำเสมอ

ข้อ ๑๕ ผู้บริหารระบบส่งและศูนย์ควบคุมการส่งก๊าซธรรมชาติจะต้องจัดสรรความสามารถในการให้บริการ ตามหลัก Grandfathered Basis ก่อน แล้วจึงจัดสรรความสามารถในการให้บริการตามลำดับคำขอที่ได้รับอนุมัติ (First-Come-First-Served Basis) ดังต่อไปนี้
(๑) ความสามารถในการให้บริการส่วนที่ยังไม่ได้จัดสรร
จะต้องนำมาจัดสรรให้แก่ผู้ใช้บริการตามลำดับคำขอใช้บริการที่มีข้อมูลครบถ้วน จนกว่าความสามารถในการให้บริการทั้งหมดถูกจัดสรรหรือจนกว่าคำขอใช้บริการที่มีข้อมูลครบถ้วนทั้งหมดได้รับอนุญาตให้ใช้บริการ
(๒) ในกรณีที่ความสามารถในการให้บริการคงเหลือสำหรับการจัดสรรมีน้อยกว่าปริมาณที่ขอใช้บริการที่ระบุในคำขอใช้บริการที่มีข้อมูลครบถ้วนรายถัดไป
ผู้ขอใช้บริการรายนั้นจะได้รับการจัดสรรความสามารถในการให้บริการเฉพาะส่วนคงเหลือ
(๓) ต้องมีการยื่นหลักฐานเกี่ยวกับพันธะสัญญาที่จะชำระค่าบริการทั้งหมดที่เรียกเก็บตามปริมาณความสามารถในการให้บริการที่ได้รับการจัดสรร
ซึ่งรวมถึงการวางเงินมัดจำหรือหลักประกันก่อนที่จะอนุมัติคำขอรับการจัดสรรความสามารถในการให้บริการ
(๔) ผู้บริหารระบบส่งและศูนย์ควบคุมการส่งก๊าซธรรมชาติสามารถใช้วิธีการจัดสรรอื่น
ๆ ในอนาคต รวมถึงการเลือกใช้วิธีประมูลความสามารถในการให้บริการ หากมีจำนวนผู้ใช้บริการมากขึ้นจนสมควรเปลี่ยนแปลงวิธีการจัดสรร
(๕) ผู้บริหารระบบส่งและศูนย์ควบคุมการส่งก๊าซธรรมชาติจะต้องจัดสรรความสามารถในการให้บริการอย่างน้อยร้อยละ
๕ ของความสามารถที่ยังเหลืออยู่หลังจากการจัดสรรตามหลัก
Grandfathered ภายใต้สัญญาการใช้ความสามารถในการให้บริการระยะสั้น (ไม่เกิน ๑ ปี) เพื่อให้เกิดความยืดหยุ่นเพียงพอสำหรับผู้ใช้บริการ

ข้อ ๑๖ ผู้บริหารระบบส่งและศูนย์ควบคุมการส่งก๊าซธรรมชาติต้องเสนอประเภทสัญญาการใช้ความสามารถในการให้บริการที่มีระยะเวลาที่หลากหลาย
และเสนอค่าบริการในแต่ละประเภทอย่างเหมาะสม เพื่อให้ผู้ใช้บริการมีความยืดหยุ่นในการปรับเปลี่ยนการจองความสามารถในการให้บริการให้เหมาะสมกับความต้องการและเอื้อให้เกิดการใช้ความสามารถของระบบโดยเกิดประสิทธิภาพสูงสุดซึ่งอย่างน้อยต้องให้บริการประเภทต่าง
ๆ ดังต่อไปนี้
(๑) สัญญาการใช้ความสามารถในการให้บริการระยะยาว
(มากกว่า ๕ ปี)
(๒) สัญญาการใช้ความสามารถในการให้บริการระยะกลาง
(มากกว่า ๑ ปี แต่ไม่เกิน ๕ ปี)
(๓) สัญญาการใช้ความสามารถในการให้บริการระยะสั้น
(ไม่เกิน ๑ ปี) ผู้บริหารระบบส่งและศูนย์ควบคุมการส่งก๊าซธรรมชาติ จะต้องเสนอทางเลือกให้กับผู้ใช้บริการว่าจะรับบริการแบบ
Firm หรือ Non-firm (Interruptible) หรือเสนอให้เป็นสัญญาการใช้ความสามารถในการให้บริการระยะกลางและระยะยาวแบบ
Non-firm ด้วยก็ได้

ข้อ ๑๗ ผู้บริหารระบบส่งและศูนย์ควบคุมการส่งก๊าซธรรมชาติต้องเก็บรักษาทะเบียนข้อมูลเกี่ยวกับความสามารถในการให้บริการทั้งหมด
และความสามารถในการให้บริการที่นำมาจัดสรรได้
ในส่วนที่ได้จัดสรรไปแล้วและส่วนที่ยังไม่ได้จัดสรร โดยต้องเปิดเผยความสามารถในการให้บริการส่วนที่ไม่ได้จัดสรรในภาพรวมให้ผู้ใช้บริการทุกราย
รายละเอียดในการเปิดเผยข้อมูลให้เป็นไปตามหมวด ๑๘ การเปิดเผยข้อมูลสาธารณะในประกาศนี้

ข้อ ๑๘ ในกรณีที่ผู้บริหารระบบส่งและศูนย์ควบคุมการส่งก๊าซธรรมชาติ
ปฏิเสธการจองของผู้ใช้บริการ ให้ผู้บริหารระบบส่งและศูนย์ควบคุมการส่งก๊าซธรรมชาติแจ้งข้อมูลและเหตุผลในการปฏิเสธการจองต่อ
กกพ. ภายใน ๓๐ วัน

หมวด ๘
การบริหารจัดการความแออัดความสามารถในการให้บริการ
 

ข้อ ๑๙ ผู้บริหารระบบส่งและศูนย์ควบคุมการส่งก๊าซธรรมชาติมีหน้าที่จัดทำขั้นตอนและแผนการบริหารจัดการความแออัดความสามารถในการให้บริการ
(Capacity Congestion Management) เพื่อให้เกิดความคล่องตัวในการส่งก๊าซธรรมชาติผ่านระบบส่งก๊าซธรรมชาติ
ความโปร่งใสในการปฏิบัติงาน และเกิดความเท่าเทียมกันโดยไม่มีการเลือกปฏิบัติอย่างไม่เป็นธรรม
ด้วยวิธีดังต่อไปนี้
(๑) การคืนสิทธิความสามารถให้กับผู้บริหารระบบส่งและศูนย์ควบคุมการส่งก๊าซธรรมชาติเพื่อนำไปจัดสรรใหม่
(ก) ผู้ใช้บริการสามารถคืนสิทธิความสามารถในการให้บริการที่ได้รับการจัดสรรไว้แต่ไม่ได้ใช้สิทธินั้น ให้กับผู้บริหารระบบส่งและศูนย์ควบคุมการส่งก๊าซธรรมชาติ
โดยผู้บริหารระบบส่งและศูนย์ควบคุมการส่งก๊าซธรรมชาติมีสิทธินำความสามารถในการให้บริการดังกล่าวมาจัดสรรใหม่
(ข) ผู้ใช้บริการรายเดิมที่ได้รับการจัดสรรความสามารถในการให้บริการ
จะต้องรับผิดชอบค่าบริการที่เกี่ยวข้องกับความสามารถในการให้บริการที่ได้คืนสิทธิการใช้ไปแล้ว
จนกว่าความสามารถในการให้บริการนั้นจะได้รับการจัดสรรให้กับผู้ใช้บริการรายใหม่
(ค) ผู้ใช้บริการที่คืนสิทธิความสามารถในการให้บริการสามารถกำหนดช่วงเวลาที่ให้นำความสามารถในการให้บริการในส่วนดังกล่าวไปทำการจัดสรรใหม่
(๒) การซื้อขายสิทธิความสามารถระหว่างผู้ใช้บริการด้วยกัน
เพื่อบริหารจัดการความแออัดความสามารถในการให้บริการ
(ก) ผู้ใช้บริการสามารถซื้อขายสิทธิการใช้ความสามารถในการให้บริการ
ในลักษณะทวิภาคี (Bilateral) โดยจะต้องแจ้งให้ผู้บริหารระบบส่งและศูนย์ควบคุมการส่งก๊าซธรรมชาติทราบถึงการเปลี่ยนแปลงปริมาณความสามารถในการให้บริการที่ได้รับการจัดสรรของผู้ใช้บริการแต่ละราย
(ข) การซื้อขายสิทธิการใช้ความสามารถในการให้บริการระหว่างผู้ใช้บริการ
ไม่ถือว่าเป็นการทำให้หน้าที่และความรับผิดชอบตามข้อผูกพันของผู้ขายตามสัญญาลดลงหรือหมดไป
ซึ่งรวมถึงการชำระค่าบริการ ค่าปรับ และค่าเสียหายที่เกี่ยวกับสิทธิที่ซื้อขายด้วย
(ค) ราคาซื้อขายสิทธิความสามารถในการให้บริการ
ต้องไม่เกินอัตราที่ กกพ. กำหนด
(๓) การเสียสิทธิความสามารถในการให้บริการ
(Use-It-Or-Lose-It)
(ก) ในกรณีที่ผู้ใช้บริการไม่ได้ใช้ความสามารถที่ได้รับการจัดสรรจากผู้บริหารระบบส่งและศูนย์ควบคุมการส่งก๊าซธรรมชาติ
ติดต่อกันไม่น้อยกว่า ๑๒ เดือน โดยสัดส่วนระหว่างความสามารถที่ใช้จริงและความสามารถที่ได้รับการจัดสรรไม่เป็นไปตามหลักเกณฑ์ที่
กกพ. กำหนด ผู้บริหารระบบส่งและศูนย์ควบคุมการส่งก๊าซธรรมชาติสามารถนำสิทธิความสามารถที่เสียไปนั้นมาจัดสรรใหม่ได้
(ข) ในกรณีที่ผู้ใช้บริการรายเดิมที่ถือครองความสามารถในการให้บริการที่จะต้องเสียสิทธิ มีสิทธิยื่นเรื่องคัดค้านต่อผู้บริหารระบบส่งและศูนย์ควบคุมการส่งก๊าซธรรมชาติโดยระบุเหตุผลและความจำเป็นถึงความสามารถในการให้บริการในส่วนที่ไม่ได้ใช้ดังกล่าวจำเป็นต้องมีไว้
เพื่อรองรับการชะงักของอุปทาน (Supply Interruptions) ที่อาจเกิดขึ้น หรือเพื่อความมั่นคงทางพลังงานของประเทศ
ทั้งนี้ ผู้บริหารระบบส่งและศูนย์ควบคุมการส่งก๊าซธรรมชาติมีสิทธินำความสามารถในการให้บริการดังกล่าวมาจัดสรรใหม่แบบ
Non-Firm ได้
(ค) ผู้ใช้บริการรายเดิมที่จองความสามารถในการให้บริการ
จะต้องรับผิดชอบค่าบริการที่เกี่ยวข้องกับความสามารถในการให้บริการที่ได้เสียสิทธิการใช้ไปแล้ว
จนกว่าความสามารถในการให้บริการส่วนนั้นจะได้รับการจัดสรรให้กับผู้ใช้บริการรายใหม่
(๔) ในกรณีที่มีส่วนต่างระหว่างค่าบริการที่ผู้ใช้บริการรายใหม่ต้องชำระกับค่าบริการที่ผู้ใช้บริการรายเดิมต้องชำระจากการเสียสิทธิความสามารถในการให้บริการ
(Use-It-Or-Lose-It) และการซื้อขายสิทธิความสามารถระหว่างผู้ใช้บริการด้วยกัน
ผู้ใช้บริการรายเดิมจะต้องรับผิดชอบในการชำระเงินส่วนต่างสำหรับความสามารถในการให้บริการที่นำไปจัดสรรใหม่ดังกล่าวด้วย

หมวด ๙
การจัดสรรก๊าซ
 

ข้อ ๒๐ ให้ผู้บริหารระบบส่งและศูนย์ควบคุมการส่งก๊าซธรรมชาติเป็นผู้กำหนดหลักเกณฑ์การจัดสรรก๊าซ
(Allocation) ขั้นต้นและขั้นสิ้นสุดสำหรับจุดส่งเข้าและจุดจ่ายออกที่มีผู้ใช้บริการรายเดียวและสำหรับจุดส่งเข้าและจุดจ่ายออกซึ่งมีผู้ใช้บริการหลายราย

ข้อ ๒๑ ผู้บริหารระบบส่งและศูนย์ควบคุมการส่งก๊าซธรรมชาติมีหน้าที่จัดสรรปริมาณก๊าซรายวันให้เป็นไปตามสัดส่วน Nomination ของผู้ใช้บริการทุกรายอย่างเท่าเทียมกัน
ทั้งที่จุดส่งเข้าและจุดจ่ายออกก๊าซธรรมชาติ

ข้อ ๒๒ ในกรณีที่ผู้ใช้บริการไม่เห็นด้วยกับการจัดสรรก๊าซสำหรับจุดส่งเข้าและจุดจ่ายออกซึ่งมีผู้ใช้บริการหลายราย
และผู้ใช้บริการไม่สามารถหาข้อยุติร่วมกันได้ ให้ถือว่าการจัดสรรก๊าซขั้นสิ้นสุดของผู้บริหารระบบส่งและศูนย์ควบคุมการส่งก๊าซธรรมชาตินั้นเป็นที่สุดและเป็นค่าที่ยอมรับจากผู้ใช้บริการทุกราย

หมวด ๑๐
มาตรฐานคุณภาพและการควบคุมคุณภาพก๊าซธรรมชาติ
 

ข้อ ๒๓ ผู้บริหารระบบส่งและศูนย์ควบคุมการส่งก๊าซธรรมชาติมีสิทธิบริหารจัดการปริมาณก๊าซธรรมชาติทางกายภาพที่จะส่งเข้าระบบขนส่งก๊าซธรรมชาติ
เพื่อควบคุมคุณภาพก๊าซธรรมชาติ โดยต้องคำนึงถึงความมั่นคงปลอดภัยของระบบพลังงานของประเทศและโดยไม่มีการเลือกปฏิบัติอย่างไม่เป็นธรรม
ภายใต้บังคับมาตรา ๗๒ และมาตรา ๘๙ แห่งพระราชบัญญัติการประกอบกิจการพลังงาน
พ.ศ. ๒๕๕๐ ให้ผู้บริหารระบบส่งและศูนย์ควบคุมการส่งก๊าซธรรมชาติจัดทำข้อกำหนดคุณภาพและขั้นตอนการควบคุมคุณภาพก๊าซธรรมชาติ
รวมถึงมาตรฐานการให้บริการ โดยผู้บริหารระบบส่งและศูนย์ควบคุมการส่งก๊าซธรรมชาติเรียกเก็บค่าบริการและค่าปรับตามอัตราที่
กกพ. กำหนด
ในการจัดทำข้อกำหนดตามวรรคสอง ให้ผู้บริหารระบบส่งและศูนย์ควบคุมการส่งก๊าซธรรมชาติดำเนินการจัดรับฟังความคิดเห็นกับผู้มีส่วนเกี่ยวข้องทุกฝ่าย
และเสนอให้ กกพ. ให้ความเห็นชอบก่อนการประกาศใช้

ข้อ ๒๔ ผู้บริหารระบบส่งและศูนย์ควบคุมการส่งก๊าซธรรมชาติต้องเผยแพร่ข้อกำหนดคุณภาพและขั้นตอนการควบคุมคุณภาพก๊าซธรรมชาติ
รวมถึงมาตรฐานการให้บริการ

หมวด ๑๑
การรักษาสมดุลระบบส่งก๊าซธรรมชาติ
 

ข้อ ๒๕ ผู้บริหารระบบส่งและศูนย์ควบคุมการส่งก๊าซธรรมชาติมีหน้าที่จัดทำขั้นตอนและกลไกการดำเนินการเพื่อรักษาสมดุลระบบส่งก๊าซธรรมชาติอย่างมีประสิทธิภาพ
ปลอดภัย มั่นคง และเชื่อถือได้

ข้อ ๒๖ ผู้บริหารระบบส่งและศูนย์ควบคุมการส่งก๊าซธรรมชาติจะต้องจัดทำหลักการคำนวณความไม่สมดุลในระบบส่งก๊าซธรรมชาติ การคำนวณค่าปรับในการไม่รักษาสมดุล
ค่าบริการรักษาสมดุลซึ่งเป็นค่าใช้จ่ายที่ผู้บริหารระบบส่งและศูนย์ควบคุมการส่งก๊าซธรรมชาติใช้ในการดำเนินการเพื่อรักษาสมดุลของระบบ
การเปิดเผยข้อมูลของผู้ใช้บริการแต่ละราย และการกำหนดทางเลือกในการบริหารจัดการความไม่สมดุลเพื่อทำให้เกิดความโปร่งใส
โดยค่าปรับเมื่อไม่รักษาสมดุลควรอยู่บนแนวคิดที่ส่งเสริม (Incentive) ให้ผู้ใช้บริการเกิดความพยายามรักษาสมดุล
และเสนอค่าบริการและค่าปรับดังกล่าวต่อ กกพ. พิจารณาให้ความเห็นชอบ

ข้อ ๒๗ ผู้บริหารระบบส่งและศูนย์ควบคุมการส่งก๊าซธรรมชาติเป็นเจ้าของก๊าซธรรมชาติค้างในท่อขั้นต่ำ
(Deadstock Linepack) และมีหน้าที่ในการบริหารจัดการก๊าซธรรมชาติค้างในท่อ เพื่อให้เกิดความคล่องตัวในการส่งก๊าซธรรมชาติผ่านระบบส่งก๊าซธรรมชาติ

ข้อ ๒๘ ผู้ใช้บริการมีหน้าที่ในการรักษาสมดุลระหว่างปริมาณก๊าซธรรมชาติของตนที่ส่งเข้าระบบส่งก๊าซธรรมชาติกับปริมาณก๊าซธรรมชาติที่นำออกจากระบบส่งก๊าซธรรมชาติเพื่อจ่ายไปยังผู้ใช้ที่เป็นลูกค้าของตน

ข้อ ๒๙ ผู้บริหารระบบส่งและศูนย์ควบคุมการส่งก๊าซธรรมชาติมีสิทธิจำกัดปริมาณก๊าซธรรมชาติทางกายภาพที่จะส่งเข้าหรือจ่ายออกจากระบบขนส่งก๊าซธรรมชาติ
เพื่อรักษาสมดุลระบบส่งก๊าซธรรมชาติ โดยต้องคำนึงถึงความมั่นคงปลอดภัยของระบบพลังงานของประเทศและโดยไม่มีการเลือกปฏิบัติอย่างไม่เป็นธรรม

ข้อ ๓๐ ผู้บริหารระบบส่งและศูนย์ควบคุมการส่งก๊าซธรรมชาติมีสิทธิออก
Instructed Flows ให้ผู้ใช้บริการเพิ่มหรือลดปริมาณการส่งก๊าซธรรมชาติเข้า หรือจ่ายออกจากระบบส่งก๊าซธรรมชาติหากจำเป็น
เพื่อรักษาสมดุล ซึ่งผู้ใช้บริการมีหน้าที่ต้องปฏิบัติตามคำสั่งนั้น เว้นแต่ การปฏิบัติตามคำสั่งดังกล่าวไม่สามารถทำได้เนื่องจากปัญหาทางเทคนิค
ในกรณีที่ผู้บริหารระบบส่งและศูนย์ควบคุมการส่งก๊าซธรรมชาติออก
Instructed Flows แล้ว ระบบยังไม่สามารถเข้าสู่ภาวะสมดุลได้ ให้ผู้บริหารระบบส่งและศูนย์ควบคุมการส่งก๊าซธรรมชาติมีสิทธิบริหารจัดการปริมาณการรับหรือจ่ายก๊าซของผู้ใช้บริการ
รวมถึง ซื้อขายก๊าซธรรมชาติของผู้ใช้บริการเพื่อรักษาสมดุลของระบบได้อย่างเปิดเผยและโปร่งใส
ทั้งนี้ ผู้ใช้บริการรายใดเป็นต้นเหตุที่ก่อให้เกิดความไม่สมดุลดังกล่าว
ต้องรับผิดชอบค่าใช้จ่ายต่าง ๆ ที่เกิดขึ้นของผู้บริหารระบบส่งและศูนย์ควบคุมการส่งก๊าซธรรมชาติ
หรือผู้ใช้บริการรายอื่น ๆ ที่เกี่ยวข้องในการทำให้ระบบกลับมาสมดุล

หมวด ๑๒
การเชื่อมต่อระบบและแนวทางการพัฒนามาตรฐานระบบวัดและควบคุม
 

ข้อ ๓๑ ผู้บริหารระบบส่งและศูนย์ควบคุมการส่งก๊าซธรรมชาติมีหน้าที่พัฒนามาตรฐานระบบวัดและควบคุม
เพื่อเพิ่มประสิทธิภาพในการส่งก๊าซธรรมชาติให้กับผู้ใช้ก๊าซธรรมชาติ

ข้อ ๓๒ ข้อกำหนดการเชื่อมต่อระบบส่งก๊าซธรรมชาติ (Connection Code) ของผู้บริหารระบบส่งและศูนย์ควบคุมการส่งก๊าซธรรมชาติต้องเปิดโอกาสให้ผู้เชื่อมต่อและสาธารณะมีสิทธิได้รับข้อมูลที่เกี่ยวข้องจากผู้บริหารระบบส่งและศูนย์ควบคุมการส่งก๊าซธรรมชาติ
เพื่อทำการศึกษาเกี่ยวกับการเชื่อมต่อระบบ
ในการใช้ข้อมูลที่ได้รับจากผู้บริหารระบบส่งและศูนย์ควบคุมการส่งก๊าซธรรมชาติ
ซึ่งจะเป็นข้อมูลส่วนหนึ่งในการยื่นคำขอเชื่อมต่อระบบส่งก๊าซธรรมชาติ
เพื่อทำการศึกษาเกี่ยวกับการเชื่อมต่อ ผู้เชื่อมต่อจะต้องใช้ข้อมูลที่เป็นปัจจุบัน

หมวด ๑๓
การขยายความสามารถในการให้บริการของระบบส่งก๊าซธรรมชาติ
 

ข้อ ๓๓ ผู้บริหารระบบส่งและศูนย์ควบคุมการส่งก๊าซธรรมชาติมีหน้าที่รวบรวมข้อมูล ความต้องการ การใช้ระบบส่งก๊าซธรรมชาติและจัดทำแผนขยายโครงข่ายก๊าซธรรมชาติ
แผนดังกล่าวต้องระบุวัตถุประสงค์ ความสามารถในการส่งก๊าซธรรมชาติส่วนที่เพิ่ม
ภาพรวมของระบบส่งก๊าซธรรมชาติเมื่อรวมแผนพัฒนาระบบส่งก๊าซธรรมชาติ เทคโนโลยีที่ใช้
ประมาณการเงินลงทุน และแผนงานการก่อสร้างโครงข่ายก๊าซธรรมชาติ
ทั้งนี้ แผนขยายโครงข่ายก๊าซธรรมชาติ
ต้องสอดคล้องกับแผนการจัดหาก๊าซธรรมชาติ
แนวโน้มการพัฒนาอุตสาหกรรมและโครงสร้างพื้นฐานภายในประเทศ
และสอดคล้องกับแนวโน้มการใช้ก๊าซธรรมชาติของภาคอุตสาหกรรมในอนาคต

หมวด ๑๔
แผนการซ่อมบำรุงระบบส่งก๊าซธรรมชาติ
 

ข้อ ๓๔ ผู้บริหารระบบส่งและศูนย์ควบคุมการส่งก๊าซธรรมชาติมีหน้าที่จัดทำแผนการซ่อมบำรุงระบบส่งก๊าซธรรมชาติประจำปี

ข้อ ๓๕ ผู้บริหารระบบส่งและศูนย์ควบคุมการส่งก๊าซธรรมชาติต้องวางแผนการซ่อมบำรุงระบบส่งก๊าซธรรมชาติให้สอดคล้องกับแผนการบำรุงรักษาของผู้ผลิตและจัดหาก๊าซธรรมชาติ
ผู้ใช้บริการ ผู้เชื่อมต่อ และผู้ใช้ก๊าซธรรมชาติ อย่างสมเหตุสมผล เพื่อให้เกิดผลกระทบต่อการส่งก๊าซธรรมชาติและผู้ใช้ก๊าซธรรมชาติน้อยที่สุด
ยกเว้นในกรณีที่มีความจำเป็นด้านความปลอดภัย และมั่นคง ที่สามารถดำเนินการโดยไม่แจ้งให้ทราบล่วงหน้าได้

ข้อ ๓๖ ในกรณีที่การวางแผนซ่อมบำรุงรักษาส่งผลกระทบต่อการให้บริการ
ผู้บริหารระบบส่งและศูนย์ควบคุมการส่งก๊าซธรรมชาติมีหน้าที่ต้องรายงานให้ กกพ. และผู้ใช้บริการทราบ
ภายใต้มาตรฐานการให้บริการที่ กกพ. กำหนด

หมวด ๑๕
ระบบสารสนเทศและช่องทางสื่อสาร
 

ข้อ ๓๗ ผู้บริหารระบบส่งและศูนย์ควบคุมการส่งก๊าซธรรมชาติมีหน้าที่พัฒนาระบบสารสนเทศและช่องทางสื่อสาร
เพื่อเป็นช่องทางในการเปิดเผยข้อมูลที่เกี่ยวข้องอย่างโปร่งใส ส่งเสริมให้เกิดการใช้ระบบส่งก๊าซธรรมชาติอย่างมีประสิทธิภาพและส่งเสริมการแข่งขันในกิจการก๊าซธรรมชาติ

ข้อ ๓๘ ผู้บริหารระบบส่งและศูนย์ควบคุมการส่งก๊าซธรรมชาติต้องจัดทำรายงานสรุปการใช้ระบบสารสนเทศและช่องทางสื่อสารประจำปี
และต้องจัดทำแผนการปรับปรุงระบบ

หมวด ๑๖
แนวทางการดำเนินการในภาวะฉุกเฉิน
 

ข้อ ๓๙ ผู้บริหารระบบส่งและศูนย์ควบคุมการส่งก๊าซธรรมชาติมีหน้าที่จัดทำแผนเพื่อรองรับภาวะฉุกเฉินกรณีระบบผลิตหรือระบบท่อส่งก๊าซธรรมชาติขัดข้อง
และส่งให้ กกพ. เพื่อทราบ

ข้อ ๔๐ ในกรณีที่ระบบเกิดปัญหา หรือเกิดภาวะฉุกเฉิน
ผู้บริหารระบบส่งและศูนย์ควบคุมการส่งก๊าซธรรมชาติต้องปฏิบัติตามแผน
ตามข้อ ๓๙ และรายงานผลการดำเนินการให้ กกพ. ทราบ

หมวด ๑๗
ค่าบริการและค่าปรับ
 

ข้อ ๔๑ บริการของระบบส่งก๊าซธรรมชาติ ประกอบด้วย บริการพื้นฐานและบริการเสริม
(๑) บริการพื้นฐาน ประกอบด้วย
(ก) การบริการการส่งก๊าซธรรมชาติ
(ข) การรักษาสมดุลของระบบส่งก๊าซธรรมชาติ
(๒)
บริการเสริม ประกอบด้วย
(ก)
การบริการระบบสารสนเทศและช่องทางการสื่อสาร
(ข)
การบริหารจัดการระบบส่งก๊าซธรรมชาติ รวมถึงการติดตามและบำรุงรักษาความดันและคุณภาพก๊าซธรรมชาติในระบบส่งก๊าซธรรมชาติ
(ค)
การบริการเชื่อมต่อ

ข้อ ๔๒ ผู้บริหารระบบส่งและศูนย์ควบคุมการส่งก๊าซธรรมชาติต้องเสนอค่าบริการของระบบส่งก๊าซธรรมชาติ
ตามหลักเกณฑ์ วิธีการและเงื่อนไขที่ กกพ. ประกาศกำหนด
ค่าบริการที่เสนอให้ กกพ. พิจารณาอนุมัติตามวรรคหนึ่ง
ต้องสะท้อนถึงต้นทุนเฉลี่ยระยะยาว (Cost Based) และคำนึงถึงผลตอบแทนที่เหมาะสมของการลงทุนของการประกอบกิจการพลังงานที่มีประสิทธิภาพ

ข้อ ๔๓ ผู้บริหารระบบส่งและศูนย์ควบคุมการส่งก๊าซธรรมชาติต้องเสนอหลักเกณฑ์การกำหนดค่าปรับในการไม่รักษาสมดุล ค่าปรับการใช้ความสามารถในการให้บริการเกินกำหนด
ค่าปรับความเสียหายของระบบ และค่าปรับอื่น ๆ ให้ กกพ. พิจารณาเห็นชอบก่อนประกาศใช้

หมวด ๑๘
การเปิดเผยข้อมูลสาธารณะ
 

ข้อ ๔๔ ผู้บริหารระบบส่งและศูนย์ควบคุมการส่งก๊าซธรรมชาติมีหน้าที่เปิดเผยข้อมูลสาธารณะบนระบบสารสนเทศของตนเอง โดยไม่คิดค่าบริการ
และต้องจัดทำข้อมูลดังกล่าวเมื่อมีผู้ใช้บริการหรือผู้เชื่อมต่อร้องขอ ดังต่อไปนี้
(๑) TSO Code ซึ่งประกอบด้วย Code of Conduct Connection Code Transmission Code และ Operations Code
(๒) ขั้นตอนของผู้บริหารระบบส่งและศูนย์ควบคุมการส่งก๊าซธรรมชาติในการพิจารณาและอนุมัติคำขอเชื่อมต่อหรือใช้ระบบส่งก๊าซธรรมชาติ
และระยะเวลาในการพิจารณาคำขอ
(๓) อัตราค่าบริการที่ กกพ. ให้ความเห็นชอบตามหลักเกณฑ์
วิธีการและเงื่อนไขที่ กกพ. ประกาศกำหนด และอัตราค่าปรับที่ได้รับความเห็นชอบจาก กกพ.
(๔) แบบมาตรฐานของสัญญาให้บริการ ตามหลักเกณฑ์
วิธีการและเงื่อนไขที่ กกพ. ประกาศกำหนด

ข้อ ๔๕ ผู้บริหารระบบส่งและศูนย์ควบคุมการส่งก๊าซธรรมชาติมีสิทธิเปิดเผยข้อมูลอื่น
ๆ เพิ่มเติมต่อสาธารณะ โดยต้องคำนึงถึงข้อกำหนดเกี่ยวกับการรักษาความลับทางธุรกิจของผู้ใช้บริการและผู้เชื่อมต่อแต่ละรายและตามกฎหมายว่าด้วยการคุ้มครองข้อมูลส่วนบุคคล

หมวด ๑๙
การจัดทำรายงาน
 

ข้อ ๔๖ ผู้บริหารระบบส่งและศูนย์ควบคุมการส่งก๊าซธรรมชาติต้องจัดทำรายงานผลการดำเนินงานในฐานะผู้ลงทุนและผู้บริหารระบบส่งและศูนย์ควบคุมการส่งก๊าซธรรมชาติให้
กกพ. ทั้งรายไตรมาสและรายปี
(๑)
รายงานรายไตรมาส ประกอบด้วย
(ก)
การจัดสรรก๊าซ
(ข)
การบริหารจัดการความแออัดความสามารถในการให้บริการ
(ค)
การบริหารสมดุลระบบส่งก๊าซธรรมชาติและค่าใช้จ่ายที่เกิดขึ้น
(ง)
การควบคุมคุณภาพก๊าซธรรมชาติและค่าใช้จ่ายที่เกิดขึ้น
(๒)
รายงานรายปี ให้จัดทำสรุปผลการดำเนินการของผู้บริหารระบบส่งและศูนย์ควบคุมการส่งก๊าซธรรมชาติ
ประกอบด้วย
(ก) การประเมินประสิทธิภาพการดำเนินงานของผู้บริหารระบบส่งและศูนย์ควบคุมการส่งก๊าซธรรมชาติ
โดยกำหนดมาตรฐานการให้บริการและการประเมินผลที่สอดคล้องกับประกาศนี้
(ข) การบริหารความเสี่ยงของสินทรัพย์
(ค) การดำเนินการตามแผนการขยายความสามารถในการให้บริการของระบบส่งก๊าซธรรมชาติ
(ง) คุณภาพการให้บริการ
(จ) การจองและการใช้ความสามารถในการให้บริการรายปี
(ฉ) การจัดสรรก๊าซ
(ช) การบริหารจัดการความแออัดความสามารถในการให้บริการ
(ซ) การบริหารสมดุลระบบส่งก๊าซธรรมชาติและค่าใช้จ่ายที่เกิดขึ้น
(ฌ) การใช้ระบบสารสนเทศและช่องทางสื่อสาร
(ฎ) รายงานการบัญชีและการเงิน ตามที่ กกพ.
ประกาศกำหนด
(ฏ) การควบคุมคุณภาพก๊าซธรรมชาติและค่าใช้จ่ายที่เกิดขึ้น

ข้อ ๔๗ ผู้บริหารระบบส่งและศูนย์ควบคุมการส่งก๊าซธรรมชาติต้องจัดทำรายงานอื่น
ๆ ตามที่ กกพ. กำหนด

ข้อ ๔๘ ให้สำนักงาน กกพ. นำรายงานที่ได้จากผู้บริหารระบบส่งและศูนย์ควบคุมการส่งก๊าซธรรมชาติตามข้อ
๔๖ และข้อ ๔๗ (ถ้ามี) มาใช้เป็นข้อมูลเพื่อประโยชน์ในการวิเคราะห์ตลาด (Market Review) กิจการก๊าซธรรมชาติ
เสนอต่อ กกพ. ทุก ๓ ปี และเผยแพร่ข้อมูลดังกล่าวในส่วนที่สามารถเปิดเผยได้
และมิใช่ข้อมูลความลับทางการค้าไว้ในระบบสารสนเทศ ของสำนักงาน กกพ.

ข้อ ๔๙ ในกรณีที่ กกพ. เห็นว่า ผลการวิเคราะห์ตลาดกิจการก๊าซธรรมชาติตามข้อ ๔๘ อาจส่งผลกระทบต่อการส่งเสริมการแข่งขันและความมั่นคงของระบบพลังงานของประเทศ
ให้ กกพ. มีอำนาจกำหนดมาตรการเพื่อเยียวยาตลาด หรือมีคำสั่งให้ผู้บริหารระบบส่งและศูนย์ควบคุมการส่งก๊าซธรรมชาติ
ผู้ใช้บริการ หรือผู้เชื่อมต่อ ปฏิบัติการอย่างหนึ่งอย่างใดเพื่อบรรเทาผลกระทบที่อาจเกิดขึ้น

หมวด ๒๐
การแก้ไขข้อกำหนดเกี่ยวกับการบริหารระบบส่งและศูนย์ควบคุมการส่งก๊าซธรรมชาติ
 

ข้อ ๕๐ ในกรณีที่ผู้ใช้บริการ ผู้เชื่อมต่อ หรือผู้บริหารระบบส่งและศูนย์ควบคุมการส่งก๊าซธรรมชาติเห็นว่าข้อกำหนดเกี่ยวกับการบริหารระบบส่งและศูนย์ควบคุมการส่งก๊าซธรรมชาติ (TSO Code) ไม่เป็นไปตามพระราชบัญญัติการประกอบกิจการพลังงาน
พ.ศ. ๒๕๕๐ หลักเกณฑ์ วิธีการและเงื่อนไขในประกาศนี้ให้ยื่นคำร้องเป็นหนังสือพร้อมทั้งระบุเหตุผลและความจำเป็น
เพื่อขอแก้ไข TSO Code ต่อ กกพ. โดยให้ส่งไปยังประธานกรรมการกำกับกิจการพลังงาน

ข้อ ๕๑ เมื่อ กกพ. ได้รับคำร้องตามข้อ ๕๐ แล้ว หรือในกรณีที่
กกพ. เห็นเองว่า TSO Code ไม่เป็นไปตามพระราชบัญญัติการประกอบกิจการพลังงาน พ.ศ. ๒๕๕๐ หลักเกณฑ์ วิธีการและเงื่อนไขในประกาศนี้
กกพ. มีอำนาจสั่งให้ผู้บริหารระบบส่งและศูนย์ควบคุมการส่งก๊าซธรรมชาติแก้ไข TSO Code ได้
ผู้บริหารระบบส่งและศูนย์ควบคุมการส่งก๊าซธรรมชาติต้องดำเนินการปรับปรุงแก้ไข
TSO Code ตามที่ กกพ. กำหนด

หมวด ๒๑
การระงับข้อพิพาท
 

ข้อ ๕๒ ผู้ใช้บริการหรือผู้เชื่อมต่อที่ประสบปัญหาจากการปฏิบัติตาม
TSO Code ของผู้บริหารระบบส่งและศูนย์ควบคุมการส่งก๊าซธรรมชาติ หรือข้อกำหนดตามมาตรา
๘๑ แห่งพระราชบัญญัติการประกอบกิจการพลังงาน พ.ศ. ๒๕๕๐ เว้นแต่เป็นปัญหาจากการปฏิบัติทางการค้าหรือกฎหมายอื่นหรือเว้นแต่ในสัญญาจะมีข้อกำหนดว่าด้วยการระงับข้อพิพาทเป็นอย่างอื่น
ให้ระงับข้อพิพาท ดังนี้
(๑) ให้ผู้บริหารระบบส่งและศูนย์ควบคุมการส่งก๊าซธรรมชาติ
ผู้ใช้บริการ หรือผู้เชื่อมต่อร่วมกันหาทางระงับข้อพิพาทที่เกิดขึ้น
หากไม่สามารถหาข้อยุติได้ ให้คู่กรณีฝ่ายใดฝ่ายหนึ่งยื่นคำร้องเป็นหนังสือต่อ กกพ.
โดยให้ส่งไปยังประธานกรรมการกำกับกิจการพลังงาน
(๒) ให้ กกพ. เป็นผู้วินิจฉัยหาข้อยุติและชี้ขาด
และให้ถือว่าคำวินิจฉัยของ กกพ. เป็นที่สุด
(๓) ในกรณีที่ข้อพิพาทนั้นมีประเด็นเกี่ยวกับคู่กรณีฝ่ายใดฝ่ายหนึ่งได้รับการเลือกปฏิบัติอย่างไม่เป็นธรรม
ให้ กกพ. มีอำนาจออกมาตรการหรือมาตรฐานเพื่อประโยชน์ในการส่งเสริมการแข่งขันในกิจการก๊าซธรรมชาติและสร้างบรรทัดฐานในการปฏิบัติของผู้ที่เกี่ยวข้องด้วย

หมวด ๒๒
การขอยกเว้นการปฏิบัติตามประกาศ
 

ข้อ ๕๓ ในกรณีที่ผู้บริหารระบบส่งและศูนย์ควบคุมการส่งก๊าซธรรมชาติไม่สามารถปฏิบัติตามประกาศนี้หรือประสบปัญหาจากการปฏิบัติตามประกาศนี้
อันเนื่องมาจากเหตุสุดวิสัย หรือเหตุอื่นใดอันอาจจะกล่าวอ้างได้ตามกฎหมายว่าด้วยการประกอบกิจการพลังงาน
หรือกฎหมายอื่น ให้ผู้บริหารระบบส่งและศูนย์ควบคุมการส่งก๊าซธรรมชาติยื่นคำร้องพร้อมทั้งระบุเหตุผลและความจำเป็นต่อ
กกพ. โดยให้ส่งไปยังประธานกรรมการกำกับกิจการพลังงาน
ให้ กกพ. เป็นผู้วินิจฉัยชี้ขาด และให้ถือว่าคำวินิจฉัยของ
กกพ. เป็นที่สุด

หมวด ๒๓
การประเมินผลสัมฤทธิ์ของการกำกับดูแล
 

ข้อ ๕๔ ให้สำนักงาน กกพ. จัดให้มีการประเมินผลสัมฤทธิ์ของการกำกับดูแลที่เกิดขึ้นจากประกาศนี้ ทุก ๕ ปี หรือทุกรอบระยะเวลาอื่นตามที่
กกพ. กำหนด
หลักเกณฑ์ ขั้นตอนและวิธีการประเมินผลสัมฤทธิ์ให้เป็นไปตามกฎหมายว่าด้วยการจัดทำร่างกฎหมายและการประเมินผลสัมฤทธิ์ของกฎหมาย

หมวด ๒๔
บทเฉพาะกาล
 

ข้อ ๕๕ เมื่อประกาศนี้มีผลใช้บังคับ ให้ผู้บริหารระบบส่งและศูนย์ควบคุมการส่งก๊าซธรรมชาติปฏิบัติตามข้อกำหนดหลักเกณฑ์ตามประกาศนี้แทนการปฏิบัติตามประกาศคณะกรรมการกำกับกิจการพลังงาน
เรื่อง ข้อบังคับว่าด้วยการจัดทำข้อกำหนดเกี่ยวกับการเปิดให้ใช้หรือเชื่อมต่อระบบส่งก๊าซธรรมชาติและสถานีแอลเอ็นจีแก่บุคคลที่สาม
พ.ศ. ๒๕๕๗ และฉบับที่ ๒ พ.ศ. ๒๕๕๘
ให้ผู้บริหารระบบส่งและศูนย์ควบคุมการส่งก๊าซธรรมชาติจัดทำ
TSO Code เสนอต่อ กกพ. เพื่อพิจารณาให้ความเห็นชอบ
ภายใน ๑๘๐ วันนับแต่วันที่ประกาศนี้มีผลใช้บังคับ

ข้อ ๕๖ ในระหว่างที่ยังไม่มี TSO Code ใช้บังคับ
ให้ผู้บริหารระบบส่งและศูนย์ควบคุมการส่งก๊าซธรรมชาติปฏิบัติตามข้อกำหนดเกี่ยวกับการเปิดให้ใช้หรือเชื่อมต่อระบบส่งก๊าซธรรมชาติแก่บุคคลที่สาม (TPA Code) ไปก่อน เท่าที่ไม่ขัดหรือแย้งกับประกาศนี้

ข้อ ๕๗ ในระหว่างที่ กกพ. ยังไม่ได้ประกาศหลักเกณฑ์การกำหนดอัตราค่าปรับในการไม่รักษาสมดุล ค่าปรับการใช้ความสามารถในการให้บริการเกินกำหนด
และอัตราค่าบริการอื่น ๆ ที่เกี่ยวข้องให้ผู้บริหารระบบส่งและศูนย์ควบคุมการส่งก๊าซธรรมชาติเสนออัตราค่าบริการดังกล่าวให้
กกพ. พิจารณาให้ความเห็นชอบเป็นรายกรณีไป


ประกาศ ณ
วันที่ ๑๐ กรกฎาคม พ.ศ. ๒๕๖๓
เสมอใจ ศุขสุเมฆ
ประธานกรรมการกำกับกิจการพลังงาน



อัมพิกา/จัดทำ
๑
กันยายน ๒๕๖๓

สุภาทิพย์/ตรวจ
๑๘
กันยายน ๒๕๖๓

[๑] ราชกิจจานุเบกษา
เล่ม ๑๓๗/ตอนพิเศษ ๑๙๓ ง/หน้า ๒๓/๒/ สิงหาคม ๒๕๖๓